KOMISJONI MÄÄRUS (EÜ) nr 1573/1999,

19. juuli 1999,

millega sätestatakse nõukogu määruse (EÜ) nr 2201/96 üksikasjalikud rakenduseeskirjad nõuete kohta, mis esitatakse tootmistoetuskava raames toetuse saamise tingimustele vastavatele kuivatatud viigimarjadele

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 28. oktoobri 1996. aasta määrust (EÜ) nr 2201/96 töödeldud puu- ja köögiviljatoodete turu ühise korralduse kohta1 (muudetud määrusega (EÜ) nr 2199/972), eriti selle artikli 4 lõiget 9,

ning arvestades, et:

1) määruse (EÜ) nr 2201/96 I jaotisega kehtestati teatavate puu- ja köögiviljatoodete tootmistoetuste süsteem; komisjoni 19. märtsi 1997. aasta määrusega (EÜ) nr 504/97, millega kehtestatakse nõukogu määruse (EÜ) nr 2201/96 üksikasjalikud rakenduseeskirjad puu- ja köögiviljatoodete tootmistoetuste kohta3 (viimati muudetud määrusega (EÜ) nr 702/19994), on ette nähtud kõnealuse toetussüsteemi üldeeskirjad; ilma et see piiraks määruse (EÜ) nr 504/97 muude sätete kohaldamist, tuleks kehtestada teatavad erieeskirjad nõuete kohta, millele kuivatatud viigimarjad peavad tootmistoetuse saamiseks vastama;

2) kuivatatud viigimarjade kvaliteet on enne ja pärast töötlemist erinev; miinimumhind ja tootmistoetus tuleks kindlaks määrata teatava tootetüübi puhul; ühenduse toodangut iseloomustavad kahte tüüpi kuivatatud viigimarjad: väikeseviljalised ja muud; nende tüüpide turuhinda eristavaks oluliseks omaduseks on nende suurus; seepärast tuleks miinimumhind ja tootmistoetus kindlaks määrata otsetarbimiseks mõeldud mõlemat tüüpi kuivatatud viigimarjade tüüpilisima suurusklassi puhul ning muude suuruste puhul kohaldatav hind ja toetus tuleks tuletada kõnealustest hindadest ja toetuse määradest;

3) määruse (EÜ) nr 2201/96 artikli 4 lõike 4 punktis b sätestatud minimaalsete kvaliteedinõuete eesmärk on vältida selliste toodete tootmist, mille järele puudub nõudlus või mis põhjustaksid moonutusi turul; need nõuded peavad põhinema tavapärastel ja standardsetel tootmismenetlustel; kõnealuste sätete järgimise tagamiseks tuleks määratleda töötlejate ostetavatele töötlemata kuivatatud viigimarjadele ja toetuse tingimustele vastavatele kuivatatud viigimarjadele esitatavad miinimumnõuded;

4) ühtse kohaldamise tagamiseks tuleks sätestada eeskirjad kuivatatud viigimarjade omaduste kontrollimiseks enne ja pärast töötlemist;

5) teatavad käesoleva määruse nõuded eeldavad tootmis- ja töötlemissektori laiaulatuslikke ümberkorraldusi; kõnealused nõuded tuleks seetõttu kehtestada järk-järgult viie turustusaasta jooksul pärast käesoleva määruse jõustumist;

6) käesolev määrus koondab viigimarju käsitlevad erisätted, mis sisalduvad komisjoni 19. juuni 1984. aasta määruse (EMÜ) nr 1709/845 (tootmistoetuskõlblike puu- ja köögiviljatoodete tootjatele makstavate miinimumhindade ja tootmistoetuste määrade kohta, viimati muudetud määrusega (EÜ) nr 1591/986) artiklis 1 ja 2 ning mis on ajakohastatud vastavalt õiguse, tehnika ja majanduse arengule; seetõttu tuleks kõnealuse määruse artiklid 1 ja 2 ning I, II ja III lisa kehtetuks tunnistada;

7) käesolevas määruses sätestatud meetmed on kooskõlas puu- ja köögiviljatoodete turu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Selleks, et tootjale makstaks miinimumhinda, peavad töötlemata kuivatatud viigimarjad vastama II lisas sätestatud nõuetele.

2. Toetuse saamise tingimustele vastamiseks peavad kuivatatud viigimarjad ja viigimarjapasta vastama III lisas sätestatud nõuetele.

3. Tootjale töötlemata kuivatatud viigimarjade eest makstav miinimumhind ja kuivatatud viigimarjade tootmistoetus määratakse kindlaks toodete puhul, mis vastavad II ja III lisas sätestatud nõuetele ning kuuluvad suurusklassi 75-105 vilja kilogrammi kohta väikeseviljaliste sortide puhul ning suurusklassi 65-85 vilja kilogrammi kohta muude sortide puhul. Muude kuivatatud viigimarjade puhul korrutatakse miinimumhind ja toetussumma ühega I lisas loetletud koefitsientidest.

Artikkel 2

1. Töötlemata kuivatatud viigimarjade nõuetekohasust ja suurust kontrollitakse esindavate proovide põhjal, mida töötleja võtab partiist kokkuleppel tootjaga. Nii töötleja kui ka tootja uurivad proove ja kirjutavad tulemused üles. Sel otstarbel tähendab "partii" kõiki tootja või tootjate organisatsiooni poolt töötlejale üheaegselt esitatud tooteid.

2. Kuivatatud viigimarjade puhul kontrollib töötleja igast müüdud partiist võetud proovide abil, et tooted vastavad toetuse saamiseks vajalikele nõuetele ning on õige suurusega. Kontrollimise tulemused talletatakse. Iga uuritava proovi netomass on vähemalt 1 kg.

3. Liikmesriigid võivad vastu võtta sorteerimisel kõrvaldatavaid koguseid käsitlevaid siseriiklikke sätteid, eelkõige nende miinimumprotsendi, kontrolli ja lõppkasutuse osas.

Artikkel 3

Määruse (EMÜ) nr 1709/84 artiklid 1 ja 2 ning I, II ja III lisa tunnistatakse kehtetuks.

Artikkel 4

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1999/2000. turustusaastast.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 19. juuli 1999

Komisjoni nimel

komisjoni liige

Franz FISCHLER

1 EÜT L 297, 21.11.1996, lk 29.

2 EÜT L 303, 6.11.1997, lk 1.

3 EÜT L 78, 20.3.1997, lk 14.

4 EÜT L 89, 1.4.1999, lk 26.

5 EÜT L 162, 20.6.1984, lk 8.

6 EÜT L 208, 24.7.1998, lk 14.

I LISA

MIINIMUMHINNA JA TOOTMISTOETUSE SUHTES KOHALDATAVAD KOEFITSIENDID

Suurus (viljade arv kilogrammi kohta) Miinimumhinna ja tootmistoetuse suhtes kohaldatav koefitsient

Väikeseviljalised sordid 1 Muud sordid

Alla (75) vilja kg kohta Alla (65) vilja kg kohta 1,2

(75-105) vilja kg kohta (65-85) vilja kg kohta 1

(106-136) vilja kg kohta (85-116) vilja kg kohta 0,8

Suuruse järgi sorteerimata tooted 2 Suuruse järgi sorteerimata tooted 0,65 3

1 Cuello de Dama, Pajarito, Granito, Preto de Torres, Pingo de mel or Moscatel, Cachopeira, Cotio, Branco do Douro, Rei branco, Rei preto, Cordoví, Blancos, De la Casta, Verdejos.

2 Viigimarjapastade tootmiseks ettenähtud töötlemata kuivatatud viigimarjad, viigimarjapastad.

3 Selle koefitsiendi asemel kasutatakse viie esimese turustusaasta jooksul pärast käesoleva määruse jõustumist järgmisi koefitsiente:

Turustusaasta Miinimumhinna suhtes kohaldatav koefitsient Tootmistoetuse suhtes kohaldatav koefitsient

1999/2000 0,70 1,0

2000/2001 0,70 1,0

2001/2002 0,65 0,9

2002/2003 0,65 0,8

2003/2004 0,65 0,7

II LISA

TÖÖTLEMATA KUIVATATUD VIIGIMARJADELE ESITATAVAD NÕUDED

1. Määratlus

Töötlemata kuivatatud viigimarjad peavad olema saadud sordi Ficus carica domestica L. küpsetest viljadest, mis on looduslikult kuivatatud.

2. Miinimumnõuded ja lubatud hälbed

Töötlemata kuivatatud viigimarjad peavad olema:

- maksimaalselt 24 % niiskusesisaldusega,

- miinimumsuurusega 136 vilja kilogrammi kohta väikeseviljaliste sortide1 puhul ja 116 vilja kilogrammi kohta teiste sortide puhul,

- õhukese naha ja meetaolise konsistentsiga viljalihaga,

- ühtlast värvi,

- puhtad ja ilma võõrlisandita.

Igas partiis lubatakse järgmisi hälbeid:2

- 30 % massi või arvu järgi mistahes põhjusel sisemiselt või väliselt kahjustatud kuivatatud viigimarju, sellest mitte üle 18 % putukate kahjustatud viigimarju,

- 3 % massi või arvu järgi töötlemiseks kõlbmatuid kuivatatud viigimarju.

1 Cuello de Dama, Pajarito, Granito, Preto de Torres, Pingo de melor Moscatel, Cachopeira, Cotio, Branco do Douro, Rei branco, Rei preto, Cordoví, Blancos, De la Casta, Verdejos.

2 Kuni 2003/04. turustusaasta lõpuni on lubatud hälbed järgmised:

- 1999/2000. ja 2000/01. turustusaastal 40 % ning järgnevatel turustusaastatel 35 % arvu või massi järgi mistahes põhjusel sisemiselt või väliselt kahjustatud kuivatatud viigimarju, sellest 1999/2000. ja 2000/01. turustusaastal mitte üle 25 % ning järgnevatel turustusaastatel mitte üle 20 % putukate kahjustatud viigimarju,

- 1999/2000. ja 2000/01. turustusaastal 10 % ning järgnevatel turustusaastatel 6 % arvu või massi järgi töötlemiseks kõlbmatuid kuivatatud viigimarju.

III LISA

A. KUIVATATUD VIIGIMARJADELE ESITATAVAD NÕUDED

1. Määratlus

Kuivatatud viigimarjad peavad olema saadud sordi Ficus carica domestica L. küpsetest viljadest, mis on looduslikult kuivatatud.

2. Miinimumnõuded ja lubatud hälbed

Kuivatatud viigimarjad peavad olema:

- maksimaalselt 24 %lise niiskusesisaldusega,

- miinimumsuurusega 136 vilja kilogrammi kohta väikeseviljaliste sortide1 puhul ja 116 vilja kilogrammi kohta teiste sortide puhul,

- õhukese naha ja meetaolise konsistentsiga viljalihaga,

- ühtlast värvi,

- puhtad ja ilma võõrlisandita.

Igas partiis lubatakse järgmisi hälbeid:

- 25 % massi või arvu järgi mistahes põhjusel sisemiselt või väliselt riknenud kuivatatud viigimarju, sellest mitte üle 15 % putukate kahjustatud viigimarju.

B. VIIGIMARJAPASTADELE ESITATAVAD NÕUDED

Määratlus ja miinimumnõuded

Viigimarjapastad saadakse töötlemata kuivatatud viigimarjadest, mis vastavad II lisas sätestatud nõuetele, välja arvatud miinimumsuurus, mis võib olla väiksem.

Pastade tootmisel kasutatavad töötlemata kuivatatud viigimarjad tuleb pesta kuumas vees ning kuivatada kuumas õhus. Nende maksimaalne niiskusesisaldus võib olla 24 %.

1 Cuello de Dama, Pajarito, Granito, Preto de Torres, Pingo de mel or Moscatel, Cachopeira, Cotio, Branco do Douro, Rei branco, Rei preto, Cordoví, Blancos, De la Casta, Verdejos.